བློ་གྲོས་ཡངས་པའི་སྐལ་བཟང་གདུལ་བྱའི་ཚོགས། །གཙུག་ན་བསོད་ནམས་ཡེ་
ཤེས་འབྲས་བུ་ཡིས། །ལེགས་དུད་རླུང་གི་རྒྱལ་མཚན་ལྟར་བཀྲ་བ། །དཔལ་ལྡན་
བླ་མ་དམ་པར་གསོལ་བ་འདེབས། །ཞེས་སྤྲུལ་པའི་སྐུ་བློ་བཟང་ཡེ་ཤེས་ཀྱི་གསོལ་
འདེབས་འདི་ནི་ནོ་མོན་ཨེ་ཆིང་གི་ཕའི་སྐྱེ་བས་བསྐུལ་བ་ལྟར་ཟ་ཧོར་གྱི་བནྡེས་
སྦྱར། །།སྒོ་གསུམ་བག་ཡོད་ལ་གོམས་ཚུལ་ཁྲིམས་ཀྱི། །ཞིང་སར་གཏན་བདེའི་མྱུ་
གུ་ལེགས་དར་ནས། །གདུལ་བྱའི་རྒྱུད་ལ་རྣམ་དག་བསླབ་པ་གསུམ། །རྒྱས་མཛད་
བཤེས་གཉེན་དམ་པར་གསོལ་བ་འདེབས། །རྟེན་འབྲེལ་འགྱུར་བ་མེད་པའི་ཆོས་
ཉིད་མཁར། །རྒྱུ་འབྲས་ཉི་ཟླ་ཟུང་འཇུག་སྣང་བ་ཡིས། །འཆི་བདག་མུན་པའི་སྨག་
རུམ་མཐར་བྱས་ཏེ། །མགོན་ཁྱོད་རྡོ་རྗེའི་ཁྲི་ལ་བརྟན་གྱུར་ཅིག །ཅེས་སེར་སྨད་
སློབ་དཔོན་ཚུལ་ཁྲིམས་དར་རྒྱས་ལ་གསོལ་འདེབས་བརྟན་བཞུགས་འདི་ལྟ་བུ་ཞིག་
དགོས་(༡༢༤བ)ཞེས་སྔགས་རམས་པ་འཇམ་དབྱངས་བཀྲ་ཤིས་ཀྱིས་བསྐུལ་བའི་ངོར་ཟ་
ཧོར་གྱི་བནྡེས་སྦྱར་བའི་ཡི་གེ་པ་ནི་འཇམ་དབྱངས་བསྟན་འཛིན་ནོ།། །།